TASCO จับมือพันธมิตรในลาว ผุดโรงงานยางมะตอยน้ำคาดเริ่มปี 61
TASCO จับมือพันธมิตรในลาวสร้างโรงงานผลิตยางมะตอยน้ำคาดเริ่มปี 61
10 ส.ค. 2560

นายชัยวัฒน์ ศรีวรรณวัฒน์ กรรมการผู้จัดการ บริษัท บริษัท ทิปโก้แอสฟัลท์ จำกัด (มหาชน) หรือ TASCO เปิดเผยว่า ที่ประชุมคณะกรรมการบริษัทอนุมัติให้บริษัทฯ ร่วมลงทุนกับพันธมิตรในประเทศลาวเพื่อจัดตั้งบริษัทร่วมทุน Tipco Asphalt (Laos) Co., Ltd. โดย TASCO ถือหุ้นในสัดส่วน 75% เพื่อลงทุนสร้างโรงงานผลิตยางมะตอยน้ำในลาว คาดว่าจะเริ่มดำเนินธุรกิจได้ในปี 2561
“ในปัจจุบัน TASCO ขายยางมะตอยจากประเทศไทยไปยังประเทศลาวโดยผ่านตัวแทนทางการค้า การตั้งบริษัทร่วมทุนในลาวจะทำให้บริษัท สามารถนำความแข็งแกร่งด้านการผลิตและเทคโนโลยีด้านผลิตภัณฑ์จากบริษัท และความแข็งแกร่งด้านการขาย การตลาด และช่องทางการจัดจำหน่ายของพันธมิตรช่วยเพิ่มยอดขายในประเทศลาวได้อย่างแน่นอน และนับเป็นการขยายธุรกิจในต่างประเทศอย่างต่อเนื่องหลังจากเพิ่งก่อตั้งบริษัทร่วมทุนในประเทศมาเลเซีย”นายชัยวัฒน์ กล่าว
สำหรับผลการดำเนินงานในงวด 6 เดือนแรกของปีนี้ (มกราคม-มิถุนายน 2560) มีรายได้รวม 16,562 ล้านบาท กำไรสุทธิ 1,581 ล้านบาท จากกำไร 1,861 ล้านบาท ในงวดเดียวกันของปีก่อน
ขณะที่ในไตรมาส 2/60 มีรายได้รวม 8,212 ล้านบาท กำไรสุทธิ 344 ล้านบาท เทียบกับช่วงเดียวกันของปีก่อนที่มีกำไรสุทธิ 689.13 ล้านบาท
นอกจากนี้ คณะกรรมการบริษัทฯได้มีมติอนุมัติการจ่ายเงินปันผลระหว่างกาลในอัตรา 0.3 บาทต่อหุ้น โดยจะขึ้นเครื่องหมาย XD ในวันที่ 22 สิงหาคม 2560 และจ่ายปันผลในวันที่ 6 กันยายน 2560 ตอกย้ำการเป็นหนึ่งในหุ้นปันผลสูง (SETHD)